text: 11. ΑΠΟΦΑΣΙΣ ΥΠΟΥΡΓΩΝ ΓΕΩΡΓΙΑΣ ΚΑΙ ΕΜΠΟΡΙΟΥ Αριθ. 397493/3622 της 20/26 Σεπτ. 1977 (ΦΕΚ Β΄ 930) Περί ατελούς εισαγωγής ζωοτροφών. (Αφορά τις εισαγωγές της περιόδου από 1 Ιαν. 1978 μέχρι 31 Δεκ. 1978). 12. ΑΠΟΦΑΣΙΣ ΥΠΟΥΡΓΩΝ ΓΕΩΡΓΙΑΣ, ΟΙΚΟΝΟΜΙΚΩΝ ΚΑΙ ΕΜΠΟΡΙΟΥ Αριθ. 284042/1228 της 21 Αυγ./15 Σεπτ. 1978 (ΦΕΚ Β΄ 785) Περί ορισμού οργάνων ελέγχου και διαπιστώσεως βάρους εισαγομένων με δασμό μόσχων για πάχυνση κατηγορίας 151-300 χιλγρ. Έχοντας υπόψη: 1.Τις διατάξεις του Νόμ. 400/1976 «περί Υπουργικού Συμβουλίου και Υπουργείων». 2.Τις διατάξεις του άρθρ. 28 του Π.Δ. 33/1977 «περί Οργανισμού του Υπουργείου Γεωργίας». 3.Τις διατάξεις της αριθ. 100/76 Π Υ Σ. 4.Την αριθ. Δ.579/20.1.76 απόφαση των Υπουργών Οικονομικών και Γεωργίας «περί όρων και διατυπώσεων εισαγωγής επ’ αναστολή δασμού μόσχων προς πάχυνσιν κ.λ.π.», που εκδόθηκε βάσει του Νόμ. 114/14.8.75. 5.Τις διατάξεις του άρθρ. 347 της αριθ. 72/77 Αγορανομικής Διατάξεως «περί απαγορεύσεως εισαγωγής μόσχων προς πάχυνση σε βάρος πάνω από 300 χιλγρ.». 6.Τις σχετικές εισηγήσεις των αρμοδίων Υπηρεσίων, αποφασίζουμε: 1.Ο έλεγχος και η διαπίστωση του βάρους των εισαγομένων μόσχων για πάχυνση, της κατηγορίας των 151-300 χιλγρ. κατά ζώο, θα γίνεται, προ του τελωνισμού τους, στα σημεία εισόδου της Χώρας μας. 2.Η διαπίστωση ότι κάθε εισαγόμενος μόσχος της εν λόγω κατηγορίας, δεν υπερβαίνει το ζωντανό βάρος των 300 χιλιογράμμων θα γίνεται, με ζύγιση, όπου υπάρχουν ζυγιστικά μέσα, κάθε εισαγομένου  μόσχου χωριστά ή δια μετρήσεως με μετροταινία της περιμέτρου του θώρακος κάθε μόσχου και αναγωγής αυτής σε ζωντανό βάρος, βάσει ειδικού πίνακος υπολογισμού αυτού, εφ’ όσον δεν υπάρχουν στα ανωτέρω σημεία ελέγχου αυτών κατάλληλα ζυγιστικά μέσα. Η δαπάνη ζυγίσεως ή μετρήσεως δια μετροταινίας της περιμέτρου του θώρακος των μόσχων θα βαρύνει τον εισαγωγέα. 3.Όργανα ελέγχου και διαπιστώσεως του ζωντανού βάρους των εν λόγω μόσχων, κατά τα ανωτέρω και βάσει της αδείας εισαγωγής αυτών του Υπουργείου Γεωργίας ορίζουμε τους παρισταμένους, κατά την άφιξη των μόσχων στα σημεία εισόδου της Χώρας, αρμόδιο Κτηνίατρο του Υπουργείου Γεωργίας και Τελωνειακό υπάλληλο, οι οποίοι και θα βεβαιώνουν, με σχετική πράξη, στο οικείο τελωνειακό παραστατικό έγγραφο εισαγωγής των μόσχων, ότι έχει ελεγχθεί το βάρος των εισαγομένων μόσχων, σύμφωνα με τα οριζόμενα από την παρ. 2 της αποφάσεως αυτής. 4.Για τους μόσχους που θα διαπιστωθεί, από τα ανωτέρω όργανα, ότι υπερβαίνουν το ζωντανό βάρος των 300 χιλιογράμμων, θα απαγορεύεται η εισαγωγή τους για πάχυνση και θα επιστρέφονται στη Χώρα προελεύσεώς τους με δαπάνες του εισαγωγέως, ο οποίος θα διώκεται για παράβαση της αριθ. 72/77 (άρθρ. 347) Α.Δ., σύμφωνα με τις διατάξεις του ισχύοντος Αγορανομικού Κώδικος. 